### NN 118/2015 (28.10.2015.), Statut političke stranke U ime obitelji - projekt Domovina

POLITIČKE STRANKE

2241

Na temelju odredaba članka 6. Ustava Republike Hrvatske (»Narodne novine« br. 56/90, 135/97, 8/98, 113/00, 124/00, 28/01, 41/01, 55/01, 76/10, 85/10 i 05/14) i članka 10. Zakona o političkim strankama Republike Hrvatske (»Narodne novine« 76/93, 111/96, 164/98, 36/01 i 1/07), a sukladno Odluci Osnivačke skupštine stranke U ime obitelji – projekt Domovina, održane u Zagrebu, 5. rujna 2015. godine, donosi se

STATUT

POLITIČKE STRANKE U IME OBITELJI – PROJEKT DOMOVINA

Članak 1.

(1) U ime obitelji – projekt Domovina (dalje u tekstu: Stranka ili U ime obitelji – projekt Domovina) politička je stranka osnovana radi promicanja i ostvarivanja ciljeva određenih u Programu i Statutu Stranke, te radi drugog oblika društvenog zagovaranja vrijednosti koje zastupa udruga U ime obitelji.

(2) Stranka je osnovana kao zakonska nužnost i praktična potreba radi zadovoljavanja svih izbornih kriterija prilikom odabira kandidata u izbornim postupcima u Republici Hrvatskoj.

Članak 2.

(1) Naziv Stranke jest: U ime obitelji – projekt Domovina.

(2) Skraćeni naziv Stranke jest: U ime obitelji.

(3) Sjedište Stranke je u Zagrebu. O svakoj promjeni poslovne adrese Stranke unutar sjedišta odlučuje Predsjedništvo, a o promjeni sjedišta Stranke odlučuje Skupština Stranke.

Članak 3.

(1) U ime obitelji – projekt Domovina se osniva i upisuje u registar kao politička stranka koja djeluje u Republici Hrvatskoj.

(2) U ime obitelji – projekt Domovina je pravna osoba koja za svoje obveze odgovara cjelokupnom svojom imovinom.

(3) Temeljni ustrojstveni oblik Stranke jest podružnica.

(4) Podružnica se osniva na razini lokalne samouprave – grada ili dijelova grada u kojem djeluje najmanje deset članova, a kada na poticaj članova Stranke s toga područja ocijeni da su stečeni uvjeti za izvršavanje funkcija podružnice, Predsjedništvo Stranke donosi odluku o osnivanju podružnice. Podružnicom upravljaju članovi neposredno odnosno putem izabranih tijela. Tijela podružnice su: Skupština koju čine svi članovi podružnice i izvršni odbor, koji čine Predsjednik i dva do četiri člana koje na vrijeme od četiri godine bira i opoziva skupština podružnice uz suglasnost Predsjedništva Stranke. Način rada podružnice detaljnije se uređuje aktom koji donosi Predsjedništvo Stranke.

Članak 4.

(1) Znak Stranke čini veliko slovo D popunjeno crvenom bojom koje označava Domovinu – Hrvatsku, a unutar kojeg slova je ispisano velikim bijelim slovima: »U IME OBITELJI« s povlakom i ispod tog naziva su podebljane riječi velikim slovima: »PROJEKT DOMOVINA«.

(2) Pečat Stranke okruglog je oblika promjera 38 mm. U sredini pečata je veliko slovo D popunjeno crvenom bojom koje označava Domovinu a unutar kojeg slova je ispisano velikim bijelim slovima: »U IME OBITELJI« s povlakom i ispod tog naziva su podebljane riječi velikim slovima: »PROJEKT DOMOVINA.

Članak 5.

Stranku predstavlja i zastupa Predsjednik stranke, a u odsutnosti Predsjednika ili u slučaju njegove druge vrste nemogućnosti, Stranku predstavlja i zastupa predsjednik Predsjedništva Stranke.

Članak 6.

(1) U članstvo Stranke može se učlaniti svaka punoljetna i poslovno sposobna osoba koja potpiše pristupnicu Stranke, ima državljanstvo Republike Hrvatske i prihvaća Program, Temeljna načela i odredbe Statuta Stranke.

(2) Odluke o primanju novih članova Stranke donosi Predsjedništvo Stranke, Za odbijanje primanja u članstvo, Predsjedništvo Stranke ne mora dati obrazloženje.

(3) Odluke o isključenju i brisanju iz članstva Stranke donosi Sud časti Stranke, a drugostupanjsko tijelo Stranke u postupku isključenja i brisanju iz članstva je Predsjedništvo Stranke.

(4) Članstvo u Stranci prestaje:

– prestankom postojanja Stranke;

– dostavom pisanog zahtjeva člana za istupanjem iz Stranke;

– isključenjem;

– u slučaju smrti.

Članak 7.

(1) Članovi Stranke imaju pravo:

– birati i biti birani te sudjelovati u radu upravnih tijela;

– davati prijedloge djelovanja, analize i mišljenja o radu upravnih tijela;

– biti obaviješteni o svim odlukama i stajalištima Stranke.

(2) Članovi Stranke dužni su:

– zastupati i promicati vrijednosti, Temeljna načela i Program Stranke;

– pridržavati se odredaba Statuta;

– provoditi odluke tijela Stranke;

– čuvati ugled Stranke;

– redovito plaćati članarinu.

Članak 8.

Središnja tijela Stranke su:

1. Skupština;

2. Predsjedništvo;

3. Glavni tajnik;

4. Nadzorni odbor;

5. Sud časti.

Skupština

Članak 9.

(1) Skupština je najviše tijelo Stranke, a čine ga svi njegovi članovi te radi na redovnim i izvanrednim zasjedanjima.

(2) Skupština se redovno saziva najmanje svake četvrte godine i uvijek kad to zahtijevaju interesi Stranke, a saziva ju Predsjednik ili, u slučaju iz čl. 5. ovoga Statuta, predsjednik Predsjedništva Stranke.

(3) Ako Predsjednik ili predsjednik Predsjedništva Stranke, nije u mogućnosti ili ne želi sazvati redovnu sjednicu Skupštine, Predsjedništvo ili najmanje 1/3 (jedna trećina) članova Stranke su ovlašteni samostalno sazvati sjednicu Skupštine.

(4) Skupštinu se mora sazvati najkasnije u roku od 15 dana i održati u roku od 45 dana kad to u pisanom obliku zatraži bilo Predsjedništvo Stranke bilo 1/3 (jedna trećina) članova Stranke. Ako organ koje je ovlašten sazvati Skupštinu Stranke ne udovolji zahtjevu iz ovog stavka, Predsjedništvo ili članovi koji su podnijeli zahtjev mogu uz navođenje dnevnog reda sami sazvati Skupštinu.

(5) Rad Skupštine Stranke uređuje se poslovnikom.

Članak 10.

(1) Skupština može pravovaljano odlučivati ako je zasjedanju nazočna većina članova Skupštine. Prisutnima se smatraju osobno prisutni članovi.

(2) Skupština odlučuje većinom glasova nazočnih članova.

(3) Kvorum Skupštine čini većina članova Stranke, a ako 30 minuta nakon zakazanog početka održavanja Skupštine nema dostatnog broja članova za kvorum, kvorum se tada smanjuje i čini broj od 1/3 (jedne trećine) ukupnog broja članova Stranke.

Članak 11.

Skupština:

– donosi i mijenja Statut i Program Stranke, te druge strateške dokumente;

– bira i opoziva članove Predsjedništva Stranke;

– bira i opoziva članove Nadzornog odbora Stranke;

– bira i opoziva članove Suda časti Stranke;

– raspravlja o izvješćima Predsjedništva te daje smjernice za rad Stranke;

– donosi poslovnik i druge akte o svom radu;

– donosi odluku o promjeni sjedišta Stranke.

Predsjedništvo

Članak 12.

(1) Predsjedništvo Stranke je izvršno tijelo Stranke koje čine Predsjednik Stranke, Glavni tajnik Stranke i najmanje sedam članova. Prilikom izbora članova Predsjedništva Skupština će se rukovoditi načelom zastupljenosti područja Hrvatske prema broju aktivnih članova Stranke i ekonomičnosti upravljanja Strankom.

(2) Predsjedništvo iz reda svojih članova izabire predsjednika Predsjedništva, koji saziva i vodi sjednice Predsjedništva Stranke. Predsjedništvo može sazvati i 1/3 (jedna trećina) njegovih članova i Predsjednik Stranke.

(3) Predsjedništvo odlučuje većinom glasova svih izabranih članova Predsjedništva.

(4) Članove Predsjedništva izabire se na mandat od četiri godine.

Članak 13.

Predsjedništvo:

– bira i opoziva Predsjednika Stranke;

– bira i opoziva Glavnog tajnika;

– donosi sve odluke nužne za djelovanje Stranke;

– donosi odluke o prihvaćanju/neprihvaćanju novih članova;

– osniva radna tijela za funkcionalno i područno djelovanje Stranke;

– raspravlja i odlučuje o političkim pitanjima;

– brine se o novčanim sredstvima potrebnim za djelovanje Stranke;

– usvaja financijski plan i završni račun Stranke;

– predlaže Skupštini kandidate za članove Nadzornog odbora i Suda časti;

– osniva stalna ili povremena povjerenstva i radne skupine potrebne za djelovanje Stranke;

– donosi odluke o savezima i koalicijama s drugim strankama;

– donosi odluke o prijedlogu prihvaćanja novih članova Stranke;

– sudjeluje i određuje izborne kandidacijske liste Stranke, nakon savjetovanja s ogrankom/podružnicom;

– donosi Poslovnik o svom radu;

– podnosi izvješća Skupštini o svom radu;

– donosi odluke o promjeni adrese sjedišta Stranke;

– određuje ovlaštenog podnositelja izborne liste i kandidature uz Predsjednika Stranke;

– odlučuje o ostalim pitanjima bitnim za ostvarenje ciljeva Stranke, te svim drugim pitanjima koja nisu stavljena u nadležnost drugih organa upravljanja Stranke.

Predsjednik

Članak 14.

(1) Predsjednik:

– predstavlja i zastupa Stranku;

– ovlašteni je podnositelj izborne liste i kandidature;

– saziva Skupštinu i Predsjedništvo.

(2) Predsjednika izabire Predsjedništvo Stranke na mandat od četiri godine.

Glavni tajnik

Članak 15.

(1) Glavni tajnik:

– pomaže Predsjedniku Stranke u izvršavanju njegovih dužnosti;

– obavlja stručne i tehničke poslove potrebne za pripremu sjednica tijela Stranke i djelovanje tijela Stranke;

– obavlja druge poslove što mu ih povjere Predsjedništvo i Predsjednik Stranke;

– o svom radu i obavljanju stručnih i tehničkih poslova za potrebe Stranke izvještava Predsjedništvo Stranke na njihov zahtjev, a najmanje jednom godišnje.

(2) Glavnog tajnika Stranke izabire Predsjedništvo na mandat od četiri godine. U slučaju spriječenosti, ostavke ili druge nemogućnosti obavljanja poslova glavnog tajnika, do izbora novog Glavnog tajnika, vršitelja dužnosti Glavnog tajnika imenuje Predsjedništvo Stranke.

Nadzorni odbor

Članak 16.

(1) Nadzorni odbor Stranke ima od pet do sedam članova.

(2) Članovi Nadzornoga odbora Stranke ne mogu biti članovi ni jednoga drugoga upravnog tijela Stranke.

(3) Članove Nadzornog odbora predlaže Predsjedništvo, bira Skupština, a predsjednika članovi Nadzornog odbora između sebe.

Članak 17.

Nadzorni odbor:

– nadzire zakonitost materijalno-financijskog poslovanja i prati redovno financijsko poslovanje Stranke i ogranaka;

– prati izvanjske financijske uvjete i stanje u svezi s djelovanjem Stranke i ogranaka;

– nadzire provedbu Statuta i ostalih akata Stranke.

Članak 18.

(1) Nadzorni odbor odlučuje većinom glasova svih članova Nadzornog odbora.

(2) Sjednice Nadzornog odbora saziva i vodi predsjednik Nadzornog odbora, a u njegovoj odsutnosti ili spriječenosti, dobno najstariji član Nadzornog odbora.

Sud časti

Članak 19.

(1) Sud časti Stranke ima 5 članova – predsjednika, zamjenika predsjednika i tri člana koje na vrijeme od četiri godine, a na prijedlog Predsjedništva Stranke, bira i opoziva Skupština Stranke.

(2) Sud časti odlučuje o povredama obveza utvrđenih ovim Statutom te primjenjuje mjere utvrđene ovim Statutom. Pokretanje postupka pred Sudom časti može zatražiti Predsjedništvo, Nadzorni odbor, Predsjednik ili 30 članova Stranke. Sud časti pravovaljano odlučuje ako je na sjednici nazočna većina svih članova, a odlučuje većinom glasova nazočnih članova. Na odluke Suda časti Stranke, član Stranke protiv koga je vođen postupak i kojem su izrečene mjere, ima pravo žalbe Predsjedništvu Stranke kao drugostupanjskom tijelu. Ako je pokrenut postupak pred Sudom časti u prvom stupnju, trenutačno stupa na snagu suspenzija člana Stranke u izvršavanju njegovih stranačkih prava i dužnosti do okončanja postupka pred Sudom, a najdulje u trajanju do godine dana.

(3) Za utvrđenu odgovornost za povrede ovoga Statuta, Sud časti može izreći sljedeće mjere: 1. opomenu, 2. privremeno (najdulje do dvije godine) oduzimanje prava na obnašanje određene ili svih stranačkih dužnosti, 3. trajno oduzimanje prava (opoziv) na obnašanje određene ili svih stranačkih dužnosti, 4. mjeru isključenja iz Stranke.

(4) Detaljniji postupak pred Sudom časti Stranka će naknadno odrediti Poslovnikom.

Članak 20.

(1) Mandat članova tijela Stranke traje četiri godine, a članovima koji su naknadno izabrani umjesto prvotno izabranih članova do isteka mandata toga člana – tijela.

(2) Skupština/Predsjedništvo može izabranog člana upravnog tijela Stranke opozvati ako:

– nije zadovoljno njegovim radom;

– izabrani član krši odredbe Statuta;

– izabrani član narušava ugled Stranke.

Članak 21.

U ime obitelji – projekt Domovina je, kao politička stranka, neprofitna pravna osoba koja sredstva za svoje djelovanje stječe od prihoda od članarina, dragovoljnih priloga i darova, državnog proračuna, proračuna jedinica lokalne samouprave i ostalih zakonom dopuštenih izvora.

Članak 22.

(1) Svi akti i odluke Stranke moraju biti u skladu s ovim Statutom.

(2) Tumačenje ovog Statuta daje Nadzorni odbor Stranke.

Članak 23.

(1) Prijedlog izmjena i dopuna Statuta može podnijeti bilo koje tijelo Stranke ili 1/3 (jedna trećina) članova Stranke.

(2) Raspravu o izmjenama Statuta provodi Predsjedništvo, a ako ono to ne provede, raspravu provodi sazivatelj Skupštine, nakon čega se prijedlog upućuje Skupštini na odlučivanje.

Članak 24.

(1) Osim u slučajevima predviđenim zakonom, Stranka prestaje postojati i kada o tome donese odluku Skupština dvotrećinskom (2/3) većinom glasova.

(2) Ako Skupština u odluci o prestanku Stranke ne odredi kome će pripasti imovina Stranke, tada ona pripada udruzi U ime obitelji.

Članak 25.

Ovaj Statut stupa na snagu danom donošenja, a primjenjuje se od upisa Stranke u registar političkih stranaka.

Zagreb, 5. rujna 2015.

Predsjedavajući Skupštine

Krešimir Planinić, v. r.

118 28.10.2015 Statut političke stranke U ime obitelji - projekt Domovina